ซัสโก้รุกก๊าซกำไรทะลุ79ล้าน
ซัสโก้ ทุ่ม 400 ล้านบาท ซื้อกิจการก๊าซ NGV สร้างกำไรปีนี้เกินเป้าและมากกว่าปีก่อน ชะลอแผนลงทุนที่ลาว
19 ส.ค. 2554

ซัสโก้ ทุ่ม 400 ล้านบาท ซื้อกิจการก๊าซ NGV สร้างกำไรปีนี้เกินเป้าและมากกว่าปีก่อน ชะลอแผนลงทุนที่ลาว 
นายชัยฤทธิ์ สิมะโรจน์ กรรมการผู้จัดการ บริษัท ซัสโก้ (SUSCO) เปิดเผยว่า บริษัทได้ใช้เงินจำนวน 400 ล้านบาท ในการซื้อกิจการบริษัท สิริเจริญวัฒนา ซึ่งเป็นเจ้าของสถานีบริการก๊าซ NGV จำนวน 2 แห่ง จะทำให้กำไรสุทธิในปีนี้เติบโตดีกว่าเป้าหมายที่วางไว้ที่คาดว่าจะสูงกว่าปีก่อนที่มีกำไรสุทธิ 79.14 ล้านบาท 
นอกจากนี้ บริษัทยังมีสัดส่วนกำไรก่อนหักภาษี ดอกเบี้ย และค่าเสื่อมราคา (อีบิตดา) ของธุรกิจก๊าซ NGV เพิ่มเป็น 20% ของอีบิตดารวม จากเดิมมีสัดส่วน 10% แต่คงเป้าหมายยอดขายเติบโต10% จากปีก่อน 
ปัจจุบัน SUSCO มีสถานีบริการทั้งหมด 147 แห่ง มีสถานีบริการก๊าซLPG 7 แห่ง และสถานีบริการก๊าซ NGV 8 แห่ง นอกเหนือจากสถานีบริการน้ำมันเบนซินและดีเซล เพื่อกระจายความเสี่ยงของธุรกิจ 
“บริษัทจะใช้เงินกู้ประมาณ 200-300 ล้านบาท ส่วนที่เหลือ 100 ล้านบาท จะมาจากเงินทุนของบริษัท โดยการกู้เงินครั้งนี้จะทำให้อัตราหนี้สินต่อทุน (ดี/อี) เพิ่มขึ้นบ้างจากปัจจุบัน ดี/อี อยู่ที่ 0.4 เท่า” นายชัยฤทธิ์ กล่าว
สำหรับแผนการขยายการลงทุนในประเทศลาว ขณะนี้ชะลอการลงทุนในลาว อยู่ เนื่องจากมีการเปลี่ยนแปลงรัฐบาลลาวใหม่ จึงต้องการรอดูนโยบายรัฐบาลก่อน 
ก่อนหน้านี้ บริษัทได้เตรียมงบประมาณกว่า 30 ล้านบาท เพื่อปรับปรุงสถานีบริการน้ำมัน หลังจากปีที่ผ่านมาประสบความสำเร็จในการทำกำไรที่มีการดำเนินธุรกิจ 3 กลุ่มครอบคลุมทุกกลุ่มลูกค้าโดยมีสถานีบริการน้ำมันกว่า 150 แห่ง รวมทั้งมีการส่งออกน้ำมันไปต่างประเทศ ส่วนธุรกิจด้านก๊าซหรือพลังงานทดแทนก็มีการขยายสถานีบริการอย่างต่อเนื่อง นอกจากนี้บริษัทยังแตกไลน์ธุรกิจเป็นผู้ให้บริการคลังเก็บสินค้าประเภทของเหลว ซึ่งถือเป็นธุรกิจใหม่ ทำให้ผลงานในไตรมาสแรกปีนี้ดีขึ้นกว่าช่วงเดียวกันปีก่อน
ด้านราคาหุ้น SUSCO ขยับขึ้น 0.01 บาท คิดเป็น 1.22% ปิดที่ 0.83 บาท